Proposta għal REGOLAMENT TAL-PARLAMENT EWROPEW U TAL-KUNSILL li jemenda l-Anness I tar-Regolament tal-Kunsill (KE) Nru 1528/2007 fir-rigward tal-esklużjoni ta' għadd ta' pajjiżi mil-lista ta' reġjuni jew stati li kkonkludew in-negozjati /* KUMM/2011/0598 finali - 2011/0260 (COD) */





MEMORANDUM TA’ SPJEGAZZJONI KUNTEST TAL-PROPOSTA Wara l-proċess ta' negozjati tal-Ftehimiet ta' Sħubija Ekonomika (FSE) mar-reġjuni tal-AKP li beda fl-2002 u li ġie fi tmiemu f'Diċembru tal-2007, kien hemm għadd ta' pajjiżi li la ħadu l-passi neċessarji għar-ratifikazzjoni ta' FSE u lanqas ma kkonkludew negozjati reġjonali komprensivi. B'mod partikolari, ir-Repubblika tal-Burundi, l-Unjoni tal-Komoros, ir-Repubblika tal-Gana, ir-Repubblika tal-Kenja, ir-Repubblika tan-Namibja, ir-Repubblika tar-Rwanda, ir-Repubblika Unita tat-Tanzanija, ir-Repubblika tal-Uganda, u r-Repubblika taż-Żambja, kienu kkonkludew xi negozjati iżda ma ffirmawx il-Ftehimiet rispettivi. Ir-Repubblika tal-Botswana, ir-Repubblika tal-Kamerun, ir-Repubblika tal-Kosta tal-Avorju, ir-Repubblika tal-Gżejjer tal-Fiġi, ir-Repubblika ta' Ħaiti, ir-Renju ta' Lesoto, ir-Repubblika tal-Możambik, ir-Renju tas-Sważiland u r-Repubblika taż-Żimbabwe ffirmaw il-Ftehimiet rispettivi tagħhom, iżda ma ħadux il-passi neċessarji għar-ratifikazzjoni tagħhom. Għaldaqstant, dawn il-pajjiżi ma għadhomx jissodisfaw il-kundizzjonijiet tar-Regolament dwar l-Aċċess għas-Suq b'mod li jibbenefikaw mill-applikazzjoni provviżorja u antiċipata tal-preferenzi kummerċjali li kienu estiżi għalihom mill-1 ta' Jannar 2008 bi tħejjija għall-passi li kellhom jittieħdu għar-ratifikazzjoni ta' FSE. Skont il-kriterji stabbiliti fl-Artikolu 2(3) tar-Regolament tal-Kunsill (KE) Nru 1528/2007 tal-20 ta' Diċembru 2007, il-preferenzi kummerċjali mogħtija lil dawn il-pajjiżi ma għandhomx jibqgħu fis-seħħ. Il-proposta mehmuża hija maħsuba biex temenda l-lista tal-pajjiżi li jibbenefikaw mill-preferenzi (l-Anness I tar-Regolament tal-Kunsill (KE) Nru 1528/2007) billi jitneħħew dawk li għadhom ma ħadux il-passi neċessarji għar-ratifikazzjoni ta' FSE. Il-Kummissjoni se tkompli taħdem bil-għan li tiżgura li dawn il-pajjiżi jsiru parti kontraenti ta' FSE, u se tkun qed tuża il-momentum li nbena riċentement fin-negozjati differenti biex toħloq strateġija kummerċjali sostenibbli u fit-tul ma' dawn l-imsieħba skont id-direttivi tan-negozjati tal-FSE u l-prijoritajiet stabbiliti fil-Ftehim ta' Cotonou. Il-Kummissjoni infurmat lill-Kunsill, lill-Parlament Ewropew, lill-Grupp tal-Istati tal-AKP u lis-soċjetà ċivili li s-sitwazzjoni attwali mhix waħda sostenibbli, u dan minħabba li l-aċċess għas-suq mingħajr dazju u mingħajr kwoti xorta għadu jingħata lill-pajjiżi benefiċjarji li mhumiex qed jieħdu l-passi neċessarji għar-ratifikazzjoni tal-ftehimiet li fuqu hu bbażat dan l-aċċess, hekk li ma jiġġustifikax l-applikazzjoni provviżorja u antiċipata tal-preferenzi kummerċjali. Jekk il-pajjiżi li jitneħħew mill-Anness I jieħdu l-passi neċessarji għar-ratifikazzjoni ta' FSE, dawn jibqgħu jibbenefikaw mill-preferenzi kummerċjali rispettivi u għaldaqstant ikunu jistgħu jerġgħu jiddaħħlu fl-Anness malajr kemm jista' jkun sabiex jipprovdu l-kontinwità fl-aċċess tagħhom għas-suq. Għal dan il-għan, il-Kummissjoni għandu jkollha s-setgħa li tadotta atti delegati skont l-Artikolu 290 tat-TFUE għall-fini li temenda l-Anness I biex ikunu jistgħu jerġgħu jiddaħħlu dawn il-pajjiżi. 2011/0260 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda l-Anness I tar-Regolament tal-Kunsill (KE) Nru 1528/2007 fir-rigward tal-esklużjoni ta' għadd ta' pajjiżi mil-lista ta' reġjuni jew stati li kkonkludew in-negozjati IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 207(2) tiegħu, Wara li kkunsidraw il-proposta tal-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Filwaqt li jaġixxu skont il-proċedura leġiżlattiva ordinarja, Billi: (1) In-negozjati dwar il-Ftehimiet tas-Sħubija Ekonomika ("il-Ftehimiet") bejn: l-Istati tal-CARIFORUM, minn naħa, ul-Komunità Ewropea u l-Istati Membri tagħha, min-naħa l-oħra, ġew konklużi fis-16 ta' Diċembru 2007; il-Komunità Ewropea u l-Istati Membri tagħha, minn naħa, u l-Parti tal-Afrika Ċentrali, min-naħa l-oħra, ġew konklużi fis-17 ta' Diċembru 2007• (ir-Repubblika tal-Kamerun); il-Gana, minn naħa, u l-Komunità Ewropea u l-Istati Membri tagħha, min-naħa l-oħra, ġew konklużi fit-13 ta' Diċembru 2007; il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, ġew konklużi fis-7 ta' Diċembru 2007; l-Istati Afrikani tal-Lvant u tan-Nofsinhar, minn naħa waħda, u l-Komunità Ewropea u l-Istati Membri tagħha, min-naħa l-oħra, ġew konklużi fit-28 ta' Novembru 2007 (ir-Repubblika tas-Seychelles u r-Repubblika taż-Żimbabwe), fl-4 ta' Diċembru 2007 (ir-Repubblika tal-Mawrizju), fil-11 ta' Diċembru 2007 (l-Unjoni tal-Komoros u r-Repubblika tal-Madagaskar) u fit-30 ta' Settembru 2008 (ir-Repubblika taż-Żambja); l-Istati tal-FSE SADC, minn naħa waħda, u, l-Komunità Ewropea u l-Istati Membri tagħha, min-naħa l-oħra, ġew konklużi fit-23 ta' Novembru 2007 (ir-Repubblika tal-Botswana, ir-Renju ta' Lesoto, ir-Renju tas-Sważiland, ir-Repubblika tal-Możambik) u fit-3 ta' Diċembru 2007 (ir-Repubblika tan-Namibja); l-Istati Msieħba tal-Komunità tal-Afrika tal-Lvant, minn naħa, u l-Komunità Ewropea u l-Istati Membri tagħha, min-naħa l-oħra, ġew konklużi fis-27 ta' Novembru 2007; l-Istati Paċifiċi, minn naħa waħda, u l-Komunità Ewropea, min-naħa l-oħra, ġew konklużi fit-23 ta' Novembru 2007. (2) Il-konklużjoni tan-negozjati dwar il-Ftehimiet minn Antigwa u Barbuda, il-Commonwealth tal-Baħamas, il-Barbados, il-Beliże, ir-Repubblika tal-Botswana, ir-Repubblika tal-Burundi, ir-Repubblika tal-Kamerun, l-Unjoni tal-Komoros, ir-Repubblika tal-Kosta tal-Avorju, il-Commonwealth ta' Dominika, ir-Repubblika Dominikana, ir-Repubblika tal-Gżejjer tal-Fiġi, ir-Repubblika tal-Gana, il-Grenada, ir-Repubblika Koperattiva tal-Guyana, ir-Repubblika ta' Ħaiti, il-Ġamajka, ir-Repubblika tal-Kenja, ir-Renju ta' Lesoto, ir-Repubblika tal-Madagaskar, ir-Repubblika tal-Mawrizju, ir-Repubblika tal-Możambik, ir-Repubblika tan-Namibja, l-Istat Indipendenti tal-Papwa Ginea Ġdida, ir-Repubblika tar-Rwanda, il-Federazzjoni ta' Saint Kitts u Nevis, Santa Luċija, Saint Vincent u l-Grenadini, ir-Repubblika tas-Seychelles, ir-Repubblika ta' Surinam, ir-Renju tas-Sważiland, ir-Repubblika Unita tat-Tanzanija, ir-Repubblika ta' Trinidad u Tobago, ir-Repubblika tal-Uganda, ir-Repubblika taż-Żambja[1] u r-Repubblika taż-Żimbabwe ppermettiet l-inklużjoni tagħhom fl-Anness I tar-Regolament tal-Kunsill (KE) Nru 1528/2007 tal-20 ta' Diċembru 2007 li japplika l-arranġamenti għall-prodotti li joriġinaw f'ċerti stati li huma parti mill-Grupp ta' Stati Afrikani, Karibej u Paċifiċi (AKP) previsti fi ftehim[iet] li jistabbilixxu, jew li jwasslu biex jiġu stabbiliti, Ftehim[iet] ta' Sħubija Ekonomika[2]. (3) Ir-Repubblika tal-Botswana, ir-Repubblika tal-Burundi, ir-Repubblika tal-Kamerun, l-Unjoni tal-Komoros, ir-Repubblika tal-Kosta tal-Avorju, ir-Repubblika tal-Gżejjer tal-Fiġi, ir-Repubblika tal-Gana, ir-Repubblika ta' Ħaiti, ir-Repubblika tal-Kenja, ir-Renju ta' Lesoto, ir-Repubblika tal-Możambik, ir-Repubblika tan-Namibja, ir-Repubblika tar-Rwanda, ir-Renju tas-Sważiland, ir-Repubblika Unita tat-Tanzanija, ir-Repubblika tal-Uganda, ir-Repubblika taż-Żambja, u r-Repubblika taż-Żimbabwe ma ħadux il-passi neċessarji għar-ratifikazzjoni tal-ftehimiet rispettivi tagħhom, (4) Konsegwentement, fid-dawl tal-Artikolu 2(3) tar-Regolament (KE) Nru 1528/2007, u partikolarment fil-punt (b) tiegħu, l-Anness I ta' dak ir-Regolament għandu jiġi emendat biex jitneħħew dawk il-pajjiżi, (5) Sabiex ikun żgurat li l-imsieħba jerġgħu jiddaħħlu immedjatament fl-Anness I ta' dak ir-Regolament appena jkunu ħadu l-passi neċessarji għar-ratifikazzjoni tal-Ftehimiet rispettivi tagħhom, u sakemm dawn jiddaħħlu fis-seħħ, is-setgħa tal-adozzjoni tal-atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi delegata lill-Kummissjoni Ewropea hekk li jkunu jistgħu jerġgħu jiddaħħlu l-pajjiżi mneħħija mill-Anness I permezz ta' dan ir-Regolament. Huwa ferm importanti li l-Kummissjoni Ewropea, matul ix-xogħol ta’ preparazzjoni tagħha, tikkonsulta b'mod xieraq, inkluż fil-livell tal-esperti. Il-Kummissjoni Ewropea, meta tkun qiegħda tħejji u tfassal atti ddelegati, għandha tiżgura li jkun hemm trażmissjoni simultanja u fil-pront, kif ukoll xierqa, tad-dokumenti rilevanti lill-Parlament Ewropew u lill-Kunsill, ADOTTAW DAN IR-REGOLAMENT: Artikolu 1 L-Anness I tar-Regolament (KE) Nru 1528/2007 huwa emendat kif ġej: (1) Jiddaħħlu l-Artikoli 2a u 2b li ġejjin: Artikolu 2a Il-Kummissjoni għandha tingħata s-setgħa li tadotta atti ddelegati skont l-Artikolu 2b biex temenda l-Anness I billi jerġgħu jiddaħħlu dawk ir-reġjuni jew stati mill-Grupp tal-Istati tal-AKP li kienu tneħħew minn dak l-Anness permezz tar-[Regolament (UE) Nru …/…[3]], u li minn dak iż-żmien ħadu l-passi neċessarji għar-ratifikazzjoni tal-Ftehimiet rispettivi tagħhom wara li jkunu tneħħew mill-Anness I. Artikolu 2b L-eżerċizzju tad-delega 1. Is-setgħa li jiġu adottati atti delegati hija mogħtija lill-Kummissjoni skont il-kundizzjonijiet stabbiliti f’dan l-Artikolu. 2. Id-delega tas-setgħa msemmija fl-Artikolu 2a għandha tingħata lill-Kummissjoni għal pejodu ta' żmien mhux definit mid-dħul fis-seħħ ta' dan ir-Regolament. 3. Id-delega ta’ setgħa msemmija fl-Artikolu 2a tista’ tiġi revokata fi kwalunkwe ħin mill-Parlament Ewropew jew mill-Kunsill. Deċiżjoni ta’ revoka ittemm id-delega tas-setgħat speċifikati f’dik id-deċiżjoni. Din għandha tidħol fis-seħħ l-għada li tiġi ppubblikata d-deċiżjoni f'Il-Ġurnal Uffiċjali tal-Unjoni Ewropea jew f'data aktar tard speċifikata fiha. Id-deċiżjoni ma għandhiex taffettwa l-validità tal-atti ddelegati li huma diġà fis-seħħ. 4. Hekk kif tadotta att iddelegat, il-Kummissjoni għandha tavża b'dan simultanjament lill-Parlament Ewropew u lill-Kunsill. 5. Att iddelegat adottat skont l-Artikolu 2a għandu jidħol fis-seħħ biss jekk ma tkun ġiet espressa oġġezzjoni la mill-Parlament Ewropew u lanqas mill-Kunsill fi żmien xahrejn min-notifika ta' dak l-att lill-Parlament Ewropew u lill-Kunsill jew jekk, qabel jiskadi dak il-perjodu, il-Parlament Ewropew u l-Kunsill it-tnejn li huma jinfurmaw lill-Kummissjoni li ma humiex se joġġezzjonaw. Dak il-perjodu għandu jkun estiż b'xahrejn fuq l-inizjattiva tal-Parlament Ewropew u tal-Kunsill." (2) L-Anness I jinbidel bit-test stabbilit fl-Anness ta' dan ir-Regolament. Artikolu 2 Dan ir-Regolament għandu jidħol fis-seħħ l-għada li jiġi ppubblikat f'Il-Ġurnal Uffiċjali tal-Unjoni Ewropea. Għandu japplika fl-1 ta’ Jannar 2014. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President ANNESS "ANNESS I Lista ta' reġjuni jew stati li kkonkludew in-negozjati fit-tifsira tal-Artikolu 2(2): ANTIGWA U BARBUDA IL-COMMONWEALTH TAL-BAĦAMAS IL-BARBADOS IL-BELIŻE IL-COMMONWEALTH TA' DOMINIKA IR-REPUBBLIKA DOMINIKANA IL-GRENADA IR-REPUBBLIKA KOOPERATTIVA TAL-GUJANA IL-ĠAMAJKA IR-REPUBBLIKA TAL-MADAGASKAR IR-REPUBBLIKA TAL-MAWRIZJU L-ISTAT INDIPENDENTI TAL-PAPWA GINEA ĠDIDA IL-FEDERAZZJONI TA’ SAN KITTS U NEVIS SANTA LUĊIJA SAINT VINCENT U L-GRENADINI IR-REPUBBLIKA TAS-SEYCHELLES IR-REPUBBLIKA TAS-SURINAM IR-REPUBBLIKA TA’ TRINIDAD U TOBAGO" DIKJARAZZJONI FINANZJARJA LEĠIŻLATTIVA GĦALL-PROPOSTI LI GĦANDHOM IMPATT FUQ IL-BAĠIT ESKLUŻIVAMENT LIMITAT GĦAD-DĦUL 1. ISEM IL-PROPOSTA Ir-Regolament tal-Parlament Ewropew u tal-Kunsill li jemenda l-Anness I tar-Regolament tal-Kunsill (KE) Nru 1528/2007 fir-rigward tal-esklużjoni ta' għadd ta' pajjiżi mil-lista ta' reġjuni jew stati li kkonkludew in-negozjati. 2. LINJI BAĠITARJI: Kapitolu u Artikolu: Il-Kapitolu 12, l-entrata tal-Artikolu 120 (Id-dazji doganali) L-ammont li ddaħħal fil-baġit għas-sena 2011: EUR 16 653 700 000 3. IMPATT FINANZJARJU x Il-proposta ma għandha l-ebda impatt finanzjarju fuq in-nefqa iżda għandha impatt finanzjarju fuq id-dħul – l-effett huwa kif ġej: (Miljun EUR sa ċifra deċimali waħda) Linja baġitarja || Dħul[4] || Perjodu ta’ sena li jibda mill-01/01/2014 || 2014 Artikolu 120 || Riżorsi proprji – dazji doganali || || + 381.6 Is-sitwazzjoni wara l-azzjoni || 2015 || 2016 || || || Artikolu 120 || + 381.6 || + 381.6 || || || || || || || || 4. MIŻURI KONTRA L-FRODI Din il-proposta temenda biss il-lista tal-benefiċjarji fir-Regolament (KE) Nru 1528/2007 u ma tikkonċernax il-miżuri tar-Regolament relatat mal-ġlieda kontra l-frodi. 5. RIMARKI OĦRAJN Ir-Regolament (KE) Nru 1528/2007 ipprovda aċċess għas-suq Ewropew ħieles mid-dazji u ħieles mill-kwoti, b'ċerti kundizzjonijiet, lil għadd ta' pajjiżi. Din il-proposta temenda l-lista tal-benefiċjarji (l-Anness I) ta' dan ir-Regolament. Jekk pajjiż jitneħħa mil-lista tal-benefiċjarji, dan jibda jesporta lill-UE skont strateġija differenti ta' kummerċ li jew tkun inqas favorevoli jew l-iktar l-iktar tkun ugwali għall-istrateġija pprovduta fir-Regolament, li tirriżulta fil-ġbir ta' aktar dazji doganali f'isem l-UE. Il-kalkolu tal-impatt fuq il-baġit tal-UE jieħu s-sitwazzjoni maħluqa bir-Regolament (KE) Nru 1528/2007 bħala l-istatus quo (aċċess għas-suq Ewropew ħieles mid-dazji u ħieles mill-kwoti, mingħajr ħlas ta' dazji). Imbagħad, għal kull pajjiż ikkonċernat, dan iqabbel l-istatus quo mad-dazji mħallsa skont l-alternattiva tal-istrateġija ta' kummerċ li kull pajjiż ikun se jibda jieħu sehem fiha ladarba jitneħħa mil-lista tal-benefiċjarji, li hi kif ġej: · - għall-pajjiżi l-anqas żviluppati (LDCs): l-iskema Everything But Arms (EBA), li toffri aċċess għas-suq Ewropew ħieles mid-dazji u ħieles mill-kwoti (mingħajr ħlas ta' dazji); · - għall-pajjiżi bi dħul medju superjuri (UMICs): it-trattament tal-aktar nazzjon iffavorit (MFN) (id-dazji jitħallsu skont l-iskeda ta' tariffi ġenerali tal-UE);[5] · - għal pajjiżi oħra fi żvilupp (DCs): is-Sistema ta' preferenzi Ġeneralizzati (GSP) li tissospendi u tnaqqas it-tariffi (jitħallsu xi dazji, uħud b'rata mnaqqsa). Ta' min jinnota li l-impatt finali tal-baġit tal-UE se jiddependi minn għadd ta' pajjiżi mneħħija mil-lista tal-benefiċjarji. Din l-emenda tipproponi li jitneħħew 18-il pajjiż mill-Anness I, li minnhom disgħa mhux se jibbenefikaw mill-iskema EBA u għaldaqstant l-esportazzjonijiet tagħhom lejn l-UE se jkunu suġġetti għad-dazju. Madankollu, jekk dawn jissodisfaw ċerti kundizzjonijiet qabel ma tidħol fis-seħħ l-emenda fl-1 ta' Jannar 2014, dawn ikomplu jibbenefikaw mill-preferenzi kummerċjali attwali. F'dan ir-rigward, iċ-ċifra mogħtija hija l-massimu, minħabba li din tassumi li d-disa' pajjiżi kollha kkonċernati se jitneħħew: fil-fatt, jekk pajjiż ikompli jibbenefika mir-Regolament, id-dazji doganali ma jiġux akkreditati fil-baġit tal-UE u l-figura tkun waħda iżgħar. It-Tabella nru 1 tagħti rendikont tal-impatt baġitarju skont il-pajjiż ikkonċernat. Il-kalkolu huwa abbażi tas-sena 2009 u jassumi li l-fluss kummerċjali jibqa' l-istess. L-ammont tal-importazzjonijiet suġġetti għad-dazju jirrifletti l-istatus tal-pajjiż, jiġifieri l-istrateġija ta' kummerċ li tapplika fin-nuqqas tal-preferenzi pprovduti fir-Regolament (KE) Nru 1528/2007. Id-dazji doganali li għandhom jiġu akkreditati fil-baġit tal-UE jiġu kkalkulati billi l-ammont tal-importazzjonijiet suġġetti għal dazju (il-kolonna 4) jiġi mmultiplikat bil-marġini ta' preferenza (id-differenza bejn ir-rati tad-dazju li japplikaw skont ir-Regolament (KE) Nru 1528/2007 u l-istrateġija alternattiva ta' kummerċ, il-kolonna 5). L-ammont nett totali tad-dazji jiġu akkreditati fil-baġit tal-UE jnaqqas it-total gross bil-ħlas għall-ġbir ta' 25% li jżommu l-Istati Membri. Tabella 1: L-impatt baġitarju skont il-pajjiż potenzjalment ikkonċernat mill-emenda proposta għar-Regolament (KE) Nru 1528/2007: 1 || 2 || 3 || 4 || 5 || 6 = 5*4 Il-pajjiż || L-istatus tal-pajjiż || L-importazzjonijiet tal-UE || L-importazzjonijiet suġġetti għal dazju || Reg Pref 1528/2007 || Valur Pref (dazji) || || 1000 EUR || 1000 EUR || % || 1000 EUR il-Botswana || UMIC || 370.707 || 35.639 || 81,7 || 29.111 il-Burundi || LDC || 39.000 || 0 || 0 || 0 il-Kamerun || DC || 1.741.473 || 333.724 || 14,9 || 49.858 il-Komoros || LDC || 9.000 || 0 || 0 || 0 il-Fiġi || DC || 92.402 || 89.986 || 75,3 || 67.782 il-Gana || DC || 1.087.880 || 376.548 || 10,3 || 38.654 Ħaiti || LDC || 19.000 || 0 || 0 || 0 il-Kosta tal-Avorju || DC || 3.051.022 || 1.029.512 || 10,3 || 105.662 il-Kenja || DC || 1.075.563 || 751.792 || 5,8 || 43.804 Lesoto || LDC || 101.000 || 0 || 0 || 0 il-Możambik || LDC || 679.000 || 0 || 0 || 0 in-Namibja || UMIC || 585.765 || 298.663 || 19,5 || 58.156 ir-Rwanda || LDC || 37.000 || 0 || 0 || 0 is-Sważiland || DC || 130.656 || 125.764 || 52 || 65.427 it-Tanzanija || LDC || 348.000 || 0 || 0 || 0 l-Uganda || LDC || 371.000 || 0 || 0 || 0 iż-Żambja || LDC || 233.000 || 0 || 0 || 0 iż-Żimbabwe || DC || 234.992 || 167.459 || 30,1 || 50.365 TOTAL || 508.819 TOTAL nett (wara l-ħlas tal-ġbir) || 381.614 Sors: COMEXT (Eurostat), DG TRADE calculations [1] ĠU L 330, 9.12.2008, p.1 [2] ĠU L 348, 31.12.2007, p. 1. [3] ĠU L …, ………., p. . [4] Fejn jidħlu r-riżorsi proprji tradizzjonali (id-dazji agrikoli, l-imposti fuq iz-zokkor, id-dazji doganali) l-ammonti indikati jridu jkunu ammonti netti, jiġifieri ammonti gross wara li jitnaqqsu l-25% tal-ħlas tal-ġbir. Skont id-Deċiżjoni attwali dwar ir-Riżorsi Proprji (Deċiżjoni tal-Kunsill (KE, Euratom) Nru 436/2007 tas-7 ta' Ġunju 2007 dwar is-sistema tar-riżorsi proprji tal-Komunitajiet Ewropej (OJ L 163, 23.6.2007, p. 17-21). Dan jista' jinbidel bid-dħul fis-seħħ ta' Deċiżjoni ġdida dwar ir-Riżorsi Proprji. [5] Dejjem jekk tkun adottata r-riforma tal-GSP (il-Proposta għal Regolament tal-Parlament Ewropew u tal-Kunsill li japplika skema ta' Preferenzi ta' Tariffi Ġeneralizzati).